בקהילות ישראל יש מנהגים שונים בענין האכילה לפני התקיעות, ואף אני במשך חיי, התפללתי בכמה מקומות, שבכל אחד מהם נהגו באופן אחר:

1. בימי ילדותי, התפללתי עם אבי ז"ל בבית החסידים ברחוב שלמה המלך בתל אביב, שם נהגו כל המתפללים לשתות קפה ולאכול עוגות לאחר קריאת התורה [לפני התקיעות] בבית החסידים, ללא עשיית קידוש.
2. בבחרותי כאשר התפללתי בראש השנה בישיבת הישוב החדש בתל אביב, היה נהוג לאחר קריאת התורה לרדת מבית המדרש לחדר האוכל, ושם הסבו בצוותא ראש הישיבה והר"מים עם בני הישיבה, עשו קידוש ואכלו מיני מזונות.
3. ואילו בישיבת חברון, תלמידי הישיבה היו עושים קידוש ואוכלים מזונות בחדר האוכל של הישיבה, ואילו ראשי הישיבה והר"מים הלכו לבתיהם שהיו בסמוך לישיבה, ושם עשו קידוש ואכלו [ולא בישיבה, במקום שבו התפללו].
4. מאז נישואי אני מתגורר בלוס אנג'לס, ובבית כנסת שבו אני מתפלל 'ישראל הצעיר דהנקוק פארק", כל הציבור נוהג שלא לאכול כלל לפני התקיעות, מלבד הרב, המשמש כבעל תפילה במוסף, שעושה קידוש לעצמו קידוש בצנעה.

שינוי המנהגים מן הקצה אל הקצה אומר דרשני, ולהלן נברר כל מנהג וטעמו, ולשם כך יש להבין.

1. מדוע הנוהגים לאכול לפני התפילה בראש השנה, לא חוששים להלכה פסוקה בשו"ע( או"ח סי' פט סע' ג) שאין לאכול לפני התפילה.
2. המנהג לאכול לאחר תפילת שחרית, טעון ביאור, מדוע אין לאסור זאת כשם שמצינו שאסור לאכול לפני קיום מצוות.
3. וגם טעם הנוהגים לאכול לפני התקיעות ללא קידוש, צריך בירור, מדוע אינם מקדימים קידוש לאכילתם.